## Pravilnik o uvjetima za određivanje područja na kojem će se osnivati ljekarne

### NN 26/2007 (12.3.2007.), Pravilnik o uvjetima za određivanje područja na kojem će se osnivati ljekarne

# MINISTARSTVO ZDRAVSTVA I SOCIJALNE SKRBI

**953**

Na temelju članka 9. stavka 3. Zakona o ljekarništvu (»Narodne novine« br.
121/03) ministar zdravstva i socijalne skrbi po prethodno pribavljenom mišljenju
Hrvatskog zavoda za zdravstveno osiguranje i Hrvatske ljekarničke komore donosi

## PRAVILNIK

### O UVJETIMA ZA ODREĐIVANJE PODRUČJA NA KOJEM ĆE SE OSNIVATI LJEKARNE

Članak 1.

Ovim se Pravilnikom propisuju uvjeti za određivanje područja na kojem će se
osnivati ljekarne.

Članak 2.

Uvjeti za određivanje područja na kojem će se osnivati ljekarne jesu:
1. broj osoba osiguranih obveznim zdravstvenim osiguranjem (u daljnjem tekstu:
osigurane osobe) koje provodi Hrvatski zavod za zdravstveno osiguranje (u
daljnjem tekstu: Zavod) u gradu, odnosno općini na kojem se ljekarna, odnosno
podružnica ljekarničke ustanove osniva,
2. međusobna udaljenost ljekarni u gradu, odnosno općini.
Iznimno od odredbe stavka 1. točke 1. ovoga članka, uvjet za određivanje
područja na kojem će se osnovati ljekarna, odnosno ljekarnička jedinica
ljekarničke zdravstvene ustanove u Gradu Zagrebu jest broj osiguranih osoba na
području gradske četvrti.

Članak 3.

Uvjet iz članka 2. stavka 1. točke 1. i članka 2. stavka 2. ovoga Pravilnika
označava opskrbu lijekovima putem jedne ljekarne ili podružnice ljekarničke
ustanove u općini, odnosno gradu do 3.000 osiguranih osoba.
U općinama, gradovima, odnosno gradskim četvrtima Grada Zagreba s više od 3.000
osiguranih osoba, uvjet iz članka 2. stavka 1. točke 1. i članka 2. stavka 2.
ovoga Pravilnika označava opskrbu lijekovima putem dvije ljekarne ili podružnice
ljekarničke ustanove za najmanje 8.000 osiguranih osoba.
U općinama, gradovima, odnosno gradskim četvrtima Grada Zagreba s više od 3.000
osiguranih osoba treća, odnosno svaka sljedeća ljekarna ili podružnica
ljekarničke ustanove može se osnovati na svakih daljnjih 5.000 osiguranih osoba,
polazeći od 8.000 osiguranih osoba.

Članak 4.

Podatak o broju osiguranih osoba, na zahtjev ministra nadležnog za zdravstvo,
daje Direkcija Zavoda na temelju podataka iz registra osiguranih osoba Zavoda.

Članak 5.

Ljekarna, odnosno podružnica ljekarničke ustanove može se osnivati na međusobnoj
udaljenosti od najbliže postojeće ljekarne:
– u gradovima iznad 500.000 osiguranih osoba najmanje 200 metara,
– u gradovima od 100.000 do 500.000 osiguranih osoba najmanje 300 metara,
– u gradovima i općinama do 100.000 osiguranih osoba najmanje 500 metara.
Pod međusobnom udaljenošću iz stavka 2. ovoga članka smatra se udaljenost
zračnom linijom između dviju ljekarni iz stavka 1. ovoga članka.
Međusobna udaljenost ljekarni iz stavka 3. ovoga članka utvrđuje se geodetskom
izmjerom ovlaštene osobe za obavljanje geodetskih poslova sukladno propisima o
državnoj izmjeri i katastru nekretnina.

Članak 6.

Iznimno od odredbi članka 2. ovoga Pravilnika, ljekarna ili podružnica
ljekarničke ustanove može se osnovati na području za koje nisu ispunjeni uvjeti
iz toga članka ovoga Pravilnika, ako je cestovna udaljenost do najbliže ljekarne
veća od 5 kilometara ili je najbliža ljekarna izvan granica javnog mjesnog
prijevoza, pod uvjetom da se ljekarna ili podružnica ljekarničke ustanove osniva
na otoku, odnosno na području određenom Zakonom o brdsko-planinskim područjima i
Zakonom o područjima posebne državne skrbi.

Članak 7.

Ljekarna, odnosno podružnica ljekarničke ustanove osnovana na području općine,
grada, odnosno gradske četvrti Grada Zagreba nakon prestanka rada na određenog
lokaciji može nastaviti rad na drugoj lokaciji na području iste općine, grada,
odnosno gradske četvrti Grada Zagreba pod uvjetom međusobne udaljenosti od
najbliže postojeće ljekarne, odnosno podružnice ljekarničke ustanove određene
člankom 5. ovoga Pravilnika.

Članak 8.

Postupci pri Ministarstvu zdravstva i socijalne skrbi koji su u tijeku u vrijeme
stupanja na snagu ovoga Pravilnika nastavit će se prema propisima, odnosno
aktima prema kojima je postupak i započet.

Članak 9.

Stupanjem na snagu ovoga Pravilnika prestaje važiti Pravilnik o uvjetima za
određivanje područja na kojem će se osnivati ljekarne (»Narodne novine« br.
81/95, 31/97 i 82/00).

Članak 10.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 011-02/06-04/26
Urbroj: 534-07-07-3
Zagreb, 5. ožujka 2007.

Ministar
**doc. dr. sc. Neven Ljubičić**, v. r.

Pravilnik, NN 26/2007-953
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)